Бүгенге матурлык

Дөнья матур,
Шуның өчен дә шул
Сүгнә-сүгнә кайтам салкыннан;
Ә җил, сыбызгыны, ни өчендер
Ияргән дә килә артымнан...
Тфү!
Кышкы җилләр тиде теңкәгә!..
Яз янгыны җиргә кабынганчы,
Җил иркендә калды урамнар;
Ә җил, морҗа сандугачы,
Эче пошкан саен,
Алып килер салкын бураннар...
Буран алып килер,
Карлар ташыр,
Аннан тотыныр карлар өяргә.
Да,
Бу дөньяның салкын кышында да
Кызык табыла «безнең юләргә»...

«Барабыз»га утрып, теләгән җиргә
Кошлар кебек очып барабыз,
Кояш — безгә иптәш,
Җил — дус кеше,
Ә җир инде — безнең анабыз...

Рәхмәт, әнкәй, сиңа:
Ярый әле мине тапкансың,
Җырлар җырлый-җырлый —
Иркәм! диеп,
Төннәр йокламыйча баккансың...
Синең авыр кара тормышыңда
Ярдәмчең булмадым булуын,
Ләкин
Авыр көрәш, бөек еллар өчен
Кирәк булган минем тууым! —
Кан исләре исеп килгән саен,
Мәгърур бер уй уйный йөрәктә.
Солдат булырмын, дим, бәлки, тиздән
Ил чигендә булып көрәштә...

Дөнья матур, 
Шушы дөньяның мин — 
Ирке чикләнмәгән юлчысы, 
Давыллы елларның, зур көрәшнең 
Матурлыгын җырлар җырчысы... 
Кичәге матурлык бүген үлсә, 
Иртән туа аның яңасы; 
Безнең тупас куллар — киләчәктә 
Туар матурлыкның анасы... 
Бүгенге матурлык тупас, ертык 
Көрәш киеме белән ябынган; 
Бүгенгенең данлы матурлыгын 
Безнең йөрәк эзли давылдан... 
Кан исләре исеп килгән саен, 
Мәгърур бер уй уйный йөрәктә: 
Солдат булырбыз без, бәлки, тиздән 
Ил чигендә булып көрәштә!

